**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL PROJEKTO „KLAIPĖDOS REGIONO TURISTINIO PATRAUKLUMO DIDINIMAS“ ĮGYVENDINIMO**

2025 m. balandžio 10 d. Nr. T10-108

Skuodas

**1. Parengto sprendimo projekto tikslas ir uždaviniai.**

Sprendimo tikslas – pritarti projekto „Klaipėdos regiono turistinio patrauklumo didinimas“ (toliau – Projektas) įgyvendinimui, Savivaldybės administracijai dalyvaujant partnerio teisėmis, numatant savivaldybės biudžete Projektui finansuoti ne mažiau kaip 1 proc. visų tinkamų finansuoti Projekto išlaidų ir pritarti Projekto partnerystės sutarties projektui tarp Projekto vykdytojos – asociacijos „Klaipėdos regionas“, ir 6 regiono savivaldybių – Klaipėdos rajono, Kretingos rajono, Neringos, Palangos miesto, Šilutės rajono ir Skuodo rajono administracijų – Projekto partnerių. Įgyvendinant projektą bus parengta Klaipėdos regiono turizmo rinkodaros ir komunikacijos strategija, įdiegta regiono turizmo informacijos internetinė platforma, skirta turizmo viešųjų paslaugų valdymo efektyvumui didinti Klaipėdos regione.

**2. Siūlomos teisinio reguliavimo nuostatos.**

Vadovaujantis Lietuvos Respublikos vietos savivaldos įstatymo nuostatomis viena savivaldybės funkcijų yra sąlygų verslo ir turizmo plėtrai sudarymas ir šios veiklos skatinimas, prie kurios įgyvendinimo prisideda rengiamas projektas. Savivaldybės tarybos kompetencija – priimti sprendimus dėl teisės aktuose numatytų papildomų įgaliojimų savivaldybei vykdymo. Šiuo atveju reikalingas Tarybos sprendimas dėl pritarimo Projekto finansavimui ir Savivaldybės dalyvavimui Projekte partnerio teisėmis. Projektas yra įtrauktas į Klaipėdos regiono funkcinės zonos strategiją, kuri 2024 m. gegužės 30 d. patvirtinta visų Klaipėdos regionui priklausančių savivaldybių tarybų sprendimais (Skuodo rajono savivaldybės tarybos sprendimu Nr. T9-97). Taip pat Projektas įtrauktas į 2022–2030 m. Klaipėdos regiono plėtros planą, patvirtintą Klaipėdos regiono plėtros tarybos 2023 m. kovo 10 d. sprendimu Nr. K/S-10 (aktuali redakcija nuo 2025-01-24).

**3.** **Laukiami rezultatai.**

Priėmus sprendimą bus užtikrintas efektyvus Projekto įgyvendinimas. Įgyvendinta Projekto metu parengta Klaipėdos regiono turizmo rinkodaros ir komunikacijos strategija, įdiegtos išmaniosios technologijos (regiono turizmo informacijos internetinį platforma) didins turizmo viešųjų paslaugų valdymo efektyvumą Klaipėdos regione.

**4.** **Lėšų poreikis sprendimui įgyvendinti ir jų šaltiniai.**

Planuojama bendra projekto vertė – 200 000,0 Eur. Europos Sąjungos paramos lėšų dalis – 170 000,0 Eur. Partnerių, savivaldybių biudžetų, lėšų dalis (15 proc.) – 30 000 Eur, iš jų Skuodo rajono savivaldybės dalis sudaro – 2020 Eur (1,01proc.).

**5. Sprendimo projekto autorius ir (ar) autorių grupė.**

Pranešėjas – Statybos, investicijų ir turto valymo skyriaus vedėjas Vygintas Pitrėnas.

Rengėja – Statybos, investicijų ir turto valymo skyriaus vedėjo pavaduotoja Rasa Andriekienė.