PATVIRTINTA

Skuodo rajono savivaldybės tarybos

2025 m. balandžio d. sprendimu Nr. T9-

**MOKESČIO UŽ VAIKŲ, UGDOMŲ PAGAL IKIMOKYKLINIO IR PRIEŠMOKYKLINIO UGDYMO PROGRAMAS, IŠLAIKYMĄ SKUODO RAJONO SAVIVALDYBĖS MOKYKLOSE TVARKOS APRAŠAS**

**I SKYRIUS**

**BENDROSIOS NUOSTATOS**

1. Mokesčio už vaikų, ugdomų pagal ikimokyklinio ir priešmokyklinio ugdymo programas, išlaikymą Skuodo rajono savivaldybės mokyklose tvarkos aprašas (toliau – tvarkos aprašas) reglamentuoja Skuodo rajono savivaldybės mokyklų (toliau – mokyklų) vaikų, ugdomų pagal ikimokyklinio ir priešmokyklinio ugdymo programas, išlaikymo mokesčio nustatymą, lengvatų taikymą ir pateisinamų dokumentų lengvatoms taikyti pateikimo tvarką.

2. Tvarkos aprašo tikslas – sudaryti sąlygas mokykloms organizuoti vaikų maitinimą ir laiku surinkti iš tėvų (globėjų) mokestį už vaikų, ugdomų pagal ikimokyklinio ir priešmokyklinio ugdymo programas, išlaikymą.

3. Tvarkos aprašas parengtas vadovaujantis Lietuvos Respublikos švietimo įstatymu ir kitais ikimokyklinį ir priešmokyklinį ugdymą reglamentuojančiais teisės aktais.

4. Tvarkos apraše vartojamos sąvokos atitinka Lietuvos Respublikos švietimo įstatyme nustatytas sąvokas.

**II SKYRIUS**

**MOKESČIO UŽ VAIKŲ IŠLAIKYMĄ NUSTATYMAS**

5. Mokestį už vaikų išlaikymą mokyklose sudaro mokestis už vaikų maitinimą, kitos išlaidos ir mokestis už vaikų dienos priežiūrą:

|  |  |  |  |  |  |  |
| --- | --- | --- | --- | --- | --- | --- |
| Grupės pavadinimas | Maitinimo išlaidos, Eur (už 1 vaiko lankytą, nelankytą ir nepateisintą dieną) | | | | Kitos išlaidos per mėnesį | Mokestis už vaikų dienos priežiūrą per mėnesį |
| Pusryčiai | Pietūs | Pavakariai | Iš viso |
| 5.1. Lopšelio grupės | 0,76 | 1,13 | 0,63 | 2,52 | 15,0 | x |
| 5.2. Darželio grupės | 0,84 | 1,26 | 0,70 | 2,80 | 15,0 | x |
| 5.3. Priešmokyklinio ugdymo grupės |  |  |  |  |  |  |
| 5.3.1. ugdymo programos vykdymo metu | 0,84 | x | 0,70 | 1,54 | 15,0 | x |
| 5.3.2. baigus ugdymo programą | 0,84 | 1,26 | 0,70 | 2,80 | 15,0 | Skaičiuojamas pagal formulę:  M = katlyg.. x BD x ksoc,./20  M – mokestis,  katlyg – minimalus atlyginimo koeficientas,  BD – bazinis dydis,  ksoc – socialinio draudimo koeficientas,  20 – bazinis grupės dydis (vaikų skaičius) |
| 5.4. Specialiojo ugdymo grupės | 0,84 | 1,26 | 0,70 | 2,80 | 15,0 | x |
| 5.5. Vaikams, kurie lanko ikimokyklinio ugdymo grupes 4 valandas per dieną, kai grupių veiklos trukmė per dieną ne trumpesnė kaip 9 val. | | | | | | 7,50 |

6. Mokesčio dalis kitoms išlaidoms ir už vaikų dienos priežiūrą mokama nepriklausomai nuo lankytų dienų skaičiaus per mėnesį.

7. Mokesčio dalis už vaikų maitinimą skaičiuojama už lankytas dienas.

8. Mokesčio už vaikų išlaikymą tėvai (globėjai) nemoka:

8.1. kai vaikai lanko priešmokyklinio ugdymo grupę mokyklose 4valandas per dieną iki ugdymo programos pabaigos;

8.2. kai vaikai nelanko mokyklos:

8.2.1. vasaros laikotarpiu, išskyrus mėnesius, nurodytus tėvų (globėjų, įtėvių) prašymuose dėl mokyklos lankymo vasaros metu;

8.2.2. jeigu įstaigoje nevykdomas arba apribojamas ugdymo procesas arba vaikų ugdymas organizuojamas nuotoliniu būdu dėl Lietuvos Respublikos Vyriausybės šalyje paskelbtos ekstremalios situacijos ar karantino;

8.3. kai vaikams skirtas privalomas ikimokyklinis ugdymas.

9. Mokestį už vaikų dienos priežiūrą, baigus ugdymo programą, tėvai už pageidaujamus mėnesius (pagal tėvų prašymus) sumoka iki gegužės 31 d**.**

**III SKYRIUS**

**MOKESČIO UŽ VAIKŲ IŠLAIKYMĄ LENGVATŲ TAIKYMAS. PATEISINAMŲ DOKUMENTŲ LENGVATOMS TAIKYTI PRIĖMIMAS**

10. Mokestis už vaikų išlaikymą (maitinimo išlaidoms) mažinamas 50 procentų:

10.1. jeigu vaikas auga šeimoje, gaunančioje socialinę pašalpą, pateikus pažymą apie gaunamą socialinę pašalpą;

10.2. jeigu šeima augina 3 (tris) ir daugiau vaikų (vaikų ir kūdikių namuose bei globos ir vaikų namuose augantys vaikai, kurie išlaikomi valstybės arba savivaldybės lėšomis, į vaikų skaičių lengvatai gauti neįtraukiami), privalo pateikti:

10.2.1. pažymą apie šeimos sudėtį;

10.2.2. pažymą iš mokymo įstaigų, kai šeimoje yra vyresnių nei 18 metų vaikų, besimokančių pagal bendrojo ugdymo programas, bet ne ilgiau iki jiems sukaks 21 (dvidešimt vieni) metai. Pažyma iš mokymo įstaigų, kai šeimoje yra vyresnių nei 18 metų vaikų, besimokančių dieninėse bendrojo ugdymo mokyklose, pateikiama pakartotinai nuo sausio 1 d. iki kovo 1 d.;

10.3. kai vaikas lanko specialiojo ugdymo grupę.

11. Mokesčio už vaikų išlaikymą (maitinimo išlaidoms) lengvata netaikoma, kai vaikai turintys specialiųjų ugdymosi poreikių yra integruojami į bendrąsias grupes.

12. Tėvų (globėjų) prašymai ir dokumentai, kuriais vadovaujantis taikomos lengvatos, pateikiami mokyklos vadovui ar jo įgaliotam asmeniui priimant vaiką į mokyklą, o vėliau – nuo rugsėjo 1 d. iki rugsėjo 25 d.

13. Laiku nepateikus pakartotinai 10.1. ir 10.2.2 papunkčiuose nurodytų dokumentų, mokestis skaičiuojamas bendra tvarka (netaikant lengvatų) nuo kito mėnesio pirmos dienos.

14. Lengvata taikoma nuo mėnesio, per kurį pateikiami dokumentai, 1 dienos.

Pastaba. Aprašo 5.3.1 papunktyje pietų gamybos išlaidos nenurodomos, nes pagal Lietuvos Respublikos socialinės paramos mokiniams įstatymą mokiniai, kurie mokosi pagal priešmokyklinio ugdymo programą, pietus gauna nemokamai, nepriklausomai nuo tėvų (globėjų) gaunamų pajamų.

15. Mokyklos vadovo patvirtintas vaikų, gaunančių lengvatas, sąrašas pateikiamas už praėjusį mėnesį Skuodo rajono biudžetinių įstaigų buhalterinės apskaitos tvarkymo centrui iki kito mėnesio 5 d.

16.Tėvai (globėjai), nuslėpę ar pateikę neteisingus duomenis mokesčio lengvatai gauti už vaikų išlaikymą mokykloje, privalo šią lengvatą suteikusiai įstaigai grąžinti neteisėtai gautos lengvatos dydžio pinigines lėšas. Neteisėtai gautos ir negrąžintos lengvatos už vaikų išlaikymą mokykloje dydžio piniginės lėšos išieškomos įstatymų nustatyta tvarka.

**IV SKYRIUS**

**MOKESČIO UŽ VAIKŲ IŠLAIKYMĄ SURINKIMAS**

17. Mokestis už vaiko išlaikymą mokykloje turi būti skaičiuojamas už praėjusį mėnesį ir sumokamas iki kito mėnesio 25 d.

18. Mokyklos vadovas atsako už mokesčio surinkimą laiku ir turi teisę nutraukti mokymo sutartį su tėvais (globėjais), jeigu nustatytu laiku nesumokamas mokestis už vaikų išlaikymą daugiau kaip 2 (du) mėnesius. Lėšos, nesumokėtos laiku, išieškomos iš tėvų (globėjų) įstatymų nustatyta tvarka.

19. Mokesčio už vaikų išlaikymą surinkimo kontrolę užtikrina mokyklos vadovas.

20. Už tvarkos aprašo vykdymo kontrolę atsakingas Skuodo rajono savivaldybės administracijos Švietimo ir sporto skyrius.

\_\_\_\_\_\_\_\_\_\_\_\_\_\_\_\_\_