***Patikslintas variantas***

PATVIRTINTA

Skuodo rajono savivaldybės tarybos

2025 m. balandžio d. sprendimu Nr. T9-

**SKUODO RAJONO SAVIVALDYBĖS ĮSTAIGŲ IR ORGANIZACIJŲ PROJEKTŲ BENDROJO FINANSAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Skuodo rajono savivaldybės (toliau – Savivaldybės) įstaigų ir organizacijų projektų bendrojo finansavimo tvarkos aprašas (toliau – Aprašas) nustato pareiškėjų tinkamumo kriterijus bei bendrojo finansavimo procedūras.

2. Bendrojo finansavimo lėšos planuojamos konkrečių metų Savivaldybės strateginio veiklos plano 3 programos „Kultūros ir turizmo veiklų užtikrinimas, jaunimo ir visuomenės aktyvinimas“ (toliau – SVP programa) 3.5.1.2. priemonėje „Organizacijų aktyvinimas ir projektinės veiklos skatinimas“ bei konkrečių metų Savivaldybės biudžete.

3. Projektų bendrojo finansavimo tikslas – skatinti Skuodo rajone įregistruotas biudžetines, viešąsias ir nevyriausybines organizacijas ieškoti papildomų finansavimo šaltinių veiklos organizavimui ir plėtrai.

4. Savivaldybės biudžeto lėšos projektų bendrajam finansavimui skiriamos, jei:

4.1. projektas yra finansuojamas kitų Lietuvos Respublikos ar Europos Sąjungos institucijų, fondų ar programų biudžetų, tačiau projekto finansavimo intensyvumas yra mažesnis nei 100 proc.;

4.2. projekto tikslinė grupė – Savivaldybės gyventojai;

4.3. projektas yra viešojo pobūdžio, skirtas tenkinti viešuosius interesus **socialinėje, švietimo, kultūros, sporto, sveikatos, gyventojų aktyvinimo, aplinkosaugos, viešųjų erdvių tvarkymo ir pan. srityse;**

4.4. atitinka Savivaldybės 2025–2034 metų strateginio plėtros plano prioritetus.

**II SKYRIUS**

**TINKAMI PAREIŠKĖJAI**

5. Tinkami pareiškėjai yra biudžetinės, viešosios įstaigos ir nevyriausybinės organizacijos, registruotos ir vykdančios veiklą Skuodo rajono savivaldybės teritorijoje.

6. Lėšos projektų bendrajam finansavimui neskiriamos pareiškėjui, kuris:

6.1. yra likviduojamas ar likviduotas;

6.2. yra neatsiskaitęs arba pavėlavęs atsiskaityti už ankstesniais metais gautą finansavimą.

**III SKYRIUS**

**BENDROJO FINANSAVIMO PROCEDŪROS**

7. Pareiškėjas, norintis gauti bendrojo finansavimo lėšų:

7.1. ne vėliau kaip prieš 30 kalendorinių dienų **(kad būtų galimybė gauti Skuodo rajono savivaldybės tarybos sprendimą dėl pritarimo/nepritarimo)** iki projekto paraiškos pateikimo finansuojančiai institucijai pateikia prašymą (1 priedas) Savivaldybės merui dėl projekto bendrojo finansavimo;

7.2. projekto sėkmės atveju, pasirašius projekto finansavimo sutartį su pagrindiniu projekto finansuotoju, pareiškėjas pakartotinai kreipiasi į Savivaldybės merą, pateikdamas prašymą (2 priedas).

8. Savivaldybės administracija mero pavedimu:

8.1. parengia ir teikia Savivaldybės tarybai sprendimo projektą dėl pritarimo skirti lėšų konkretaus projekto bendrajam finansavimui;

8.2. ne vėliau kaip per 2 darbo dienas po Savivaldybės tarybos posėdžio el. paštu pateikia pareiškėjui Savivaldybės tarybos sprendimo dėl bendrojo finansavimo skyrimo / neskyrimo kopiją.

9. 7 ir 8 punktų reikalavimai netaikomi, jei prašoma bendrojo finansavimo lėšų suma neviršija 3 000 Eur. Šiuo atveju pareiškėjas:

9.1. Savivaldybės merui prašymą dėl projekto bendrojo finansavimo pateikia ne vėliau kaip 10 darbo dienų iki projekto paraiškos pateikimo datos pabaigos (1 priedas);

9.2. jei projektas atitinka 4 punkte išvardintus kriterijus, Savivaldybės administracijos Kultūros ir turizmo skyrius (toliau – Skyrius) per 5 darbo dienas parengia garantinį raštą dėl projekto bendrojo finansavimo, kurį pasirašo Savivaldybės meras;

9.3. projekto sėkmės atveju pareiškėjas, pasirašęs projekto finansavimo sutartį, Savivaldybės merui pateikia prašymą dėl projekto bendrojo finansavimo skyrimo (2 priedas).

10. Savivaldybės meras, gavęs pareiškėjų prašymus prisidėti prie įgyvendinimo projektų, kuriems gautas finansavimas ir pasirašyta finansavimo sutartis, mero potvarkiu skiria lėšas:

10.1. lėšos biudžetinėms įstaigoms skiriamos papildant jų asignavimus nurodyta suma. Lėšos įkeliamos į specialiai projektų finansavimui sukurtas sąmatas;

10.2 lėšos viešųjų įstaigų ir nevyriausybinių organizacijų bendrajam finansavimui skiriamos Savivaldybės administracijai. Su pareiškėju, kurio statusas yra viešoji įstaiga arba nevyriausybinė organizacija, Savivaldybės administracijos direktorius pasirašo Biudžeto lėšų naudojimo sutartį (3 priedas).

11. Projektų, kurie finansuojami Skuodo miesto 2023–2029 metų vietos plėtros strategijos lėšomis, bendrajam finansavimui Savivaldybės taryba pritarė 2023 m. rugpjūčio 24 d. sprendimu Nr. T9-156 „Dėl pritarimo Skuodo miesto 2023–2029 metų vietos plėtros strategijos projektui“, todėl papildomai kreiptis į Savivaldybės tarybą dėl pritarimo nereikia.

**IV SKYRIUS**

**ATSISKAITYMAS UŽ PROJEKTO BENDROJO FINANSAVIMO LĖŠŲ PANAUDOJIMĄ**

12. Lėšų gavėjas įsipareigoja:

12.1. naudoti projekto bendrajam finansavimui gautas lėšas pagal tikslinę paskirtį;

12.2. teikti visą informaciją Skyriui apie projekto vykdymo eigą, pasiekimo rezultatus ir tikslinti pateiktus dokumentus bei ataskaitas Savivaldybės administracijai paprašius.

13. Biudžetinės įstaigos teikia Biudžeto valdymo skyriui biudžeto išlaidų sąmatos vykdymo tarpines ir metinę ataskaitas (forma Nr. 2), vadovaudamosi Savivaldybės biudžeto asignavimų valdytojų biudžeto vykdymo ataskaitų rinkinių teikimo terminų nustatymo tvarka. Nepanaudotas lėšas grąžina į iždo sąskaitą iki gruodžio 31 d.

14. Viešosios įstaigos ir nevyriausybinės organizacijos ataskaitas teikia ir nepanaudotas lėšas grąžina Savivaldybės administracijos Finansinės apskaitos skyriui pagal Biudžeto lėšų naudojimo sutartyje numatytus įsipareigojimus.

**V SKYRIUS**

**BAIGIAMOSIOS NUOSTATOS**

15. Aprašo įgyvendinimo kontrolę vykdo Savivaldybės administracijos Skyriaus vedėjas.

16. Lėšų panaudojimą kontroliuoja Savivaldybės kontrolės ir audito tarnyba.

17. Šis Aprašas gali būti keičiamas, papildomas ar pripažįstamas netekusiu galios Savivaldybės tarybos sprendimu.

Skuodo rajono savivaldybės įstaigų

ir organizacijų projektų bendrojo

finansavimo tvarkos aprašo

1 priedas

ĮSTAIGOS FIRMINIS BLANKAS

Skuodo rajono savivaldybės merui Data Nr.

Skuodo rajono savivaldybės administracijos

Kultūros ir turizmo skyriui

**DĖL PRITARIMO RENGTI IR ĮGYVENDINTI PROJEKTĄ**

(Įstaigos pavadinimas) rengia projektą (finansuojanti institucija) (projekto pavadinimas, tikslas, numatomos veiklos).

Prašome pritarti rengiamam projektui ir prisidėti prie projekto įgyvendinimo lėšomis \_\_ proc. nuo viso projekto vertės. Planuojama projekto vertė \_\_\_ Eur, prašoma savivaldybės biudžeto lėšų suma \_\_\_ Eur.

Vadovas Vardas, pavardė

Skuodo rajono savivaldybės įstaigų

ir organizacijų projektų bendrojo

finansavimo tvarkos aprašo

2 priedas

ĮSTAIGOS FIRMINIS BLANKAS

Skuodo rajono savivaldybės merui Data Nr.

Skuodo rajono savivaldybės administracijos

Biudžeto valdymo skyriui

**DĖL PRISIDĖJIMO ĮGYVENDINANT PROJEKTĄ**

Vadovaujantis Skuodo rajono savivaldybės tarybos 20\_\_ m. \_d. sprendimu Nr. T9-\_ „Dėl pritarimo rengti ir įgyvendinti projektą“ bei (projektą finansuojančios įstaigos pavadinimas) ir (pareiškėjo pavadinimas) 20\_\_m. \_\_\_\_\_\_\_\_\_\_\_\_\_\_\_\_d. sutartimi Nr. \_\_\_ prašome skirti projekto bendrojo finansavimo lėšas \_\_\_\_ Eur. projekto (projekto pavadinimas) įgyvendinimui.

Vadovas Vardas, pavardė

Skuodo rajono savivaldybės įstaigų

ir organizacijų projektų bendrojo

finansavimo tvarkos aprašo

3 priedas

**BIUDŽETO LĖŠŲ NAUDOJIMO SUTARTIS**

20\_\_-\_\_\_\_-\_\_ Nr. (4.1.8.)-R5-

Skuodas

**I SKYRIUS**

**SUTARTIES ŠALYS**

1. Skuodo rajono savivaldybės administracija (toliau – Savivaldybės administracija), atstovaujama Savivaldybės administracijos direktoriaus, veikiančio pagal Savivaldybės administracijos nuostatus, ir \_\_\_\_\_\_\_\_\_\_\_\_\_\_\_\_\_\_\_\_\_\_\_ (toliau – lėšų gavėjas), atstovaujama direktoriaus / bendruomenės pirmininko (-ės) \_\_\_\_\_\_\_\_\_\_\_\_\_\_\_\_, veikiančio (-ios) pagal lėšų gavėjo įstatus, sudarė šią biudžeto lėšų naudojimo sutartį (toliau – sutartį).

**II SKYRIUS**

**SUTARTIES TEISINIS PAGRINDAS**

2. Skuodo rajono savivaldybės mero 20\_\_ m. \_\_\_\_\_\_\_\_\_ d. potvarkis Nr. M2- „Dėl lėšų skyrimo“.

**III SKYRIUS**

**SUTARTIES DALYKAS**

3. Lėšų naudojimo tikslinė paskirtis – projekto (projekto pavadinimas) dalinis finansavimas – \_\_\_\_\_ eurų.

4. Veiklos, kuriai finansuoti skiriamos savivaldybės biudžeto lėšos, vertinimo kriterijus – įgyvendintas projektas.

**IV SKYRIUS**

**ŠALIŲ ĮSIPAREIGOJIMAI**

5. Savivaldybės administracija įsipareigoja:

5.1. pervesti \_\_\_ (suma žodžiais) Eur į lėšų gavėjo šioje sutartyje nurodytą atsiskaitomąją sąskaitą iš 3 programos „Kultūros ir turizmo, sporto, jaunimo ir bendruomenių veiklos aktyvinimo programa“ priemonės 3.5.1.2. Organizacijų aktyvinimas ir projektinės veiklos skatinimas, sąmatos Nr. S00.164, projekto \_\_\_\_\_\_\_\_\_\_\_ (projekto pavadinimas) įgyvendinimui pagal 20\_\_ m. programos sąmatą (1 priedas), kuri yra neatsiejama šios sutarties dalis;

5.2. kontroliuoti pagal šią sutartį skirtų lėšų tikslinį panaudojimą ir reikalauti, kad lėšų gavėjas pateiktų Savivaldybės administracijai duomenis, susijusius su sutarties vykdymu.

6. Lėšų gavėjas įsipareigoja:

6.1. naudoti sutarties 3 punkte nurodytas lėšas pagal tikslinę paskirtį;

6.2. grąžinti nepanaudotas lėšas į šios sutarties VI skyriuje nurodytą Savivaldybės administracijos sąskaitą iki 20\_\_ m. gruodžio 29 d.;

6.3. gavusi Savivaldybės administracijos kreipimąsi dėl sutarties pažeidimų, per Savivaldybės administracijos nustatytą terminą įvykdyti išvardytus reikalavimus, pašalinti sutarties pažeidimus;

6.4. teikti visą informaciją apie sutarties vykdymo eigą, pasiekimo rezultatus ir tikslinti pateiktus dokumentus bei ataskaitas Savivaldybės administracijai paprašius;

6.5. pateikti Savivaldybės administracijos Finansinės apskaitos skyriui dokumentus raštu (paštu, įteikiant asmeniškai ar skenuotus elektronine forma el. paštu), įrodančius 3 punkte skirtų lėšų panaudojimą:

6.5.1. pasibaigus ketvirčiui, ne vėliau kaip per 10 kalendorinių dienų:

6.5.1.1. biudžeto išlaidų sąmatos vykdymo ataskaitą (2 priedas);

6.5.1.2. faktines išlaidas patvirtinančių dokumentų registrą (3 priedas);

6.6. pasibaigus kalendoriniams metams, iki sausio 13 d., pateikti vertinimo kriterijų įvykdymo ataskaitą Skyriui (4 priedas) raštu (paštu, įteikiant asmeniškai ar skenuotus elektronine forma el. paštu).

**V SKYRIUS**

**BAIGIAMOSIOS NUOSTATOS**

7. Sutartis įsigalioja nuo jos pasirašymo dienos. Sutartis galioja iki visiško šalių įsipareigojimo įvykdymo.

8. Sutartis gali būti pakeista arba papildyta tik šalims susitarus, įforminus tai papildomu raštišku susitarimu, kuris yra neatsiejama sutarties dalis.

9. Sutartis gali būti nutraukta:

9.1. lėšų gavėjui nevykdant arba netinkamai vykdant sutartinius įsipareigojimus, Savivaldybės administracijai įspėjus lėšų gavėją raštu ne vėliau kaip prieš 14 kalendorinių dienų;

9.2. Savivaldybės administracijai nevykdant arba netinkamai vykdant sutartinius įsipareigojimus, lėšų gavėjui įspėjus Savivaldybės administraciją raštu ne vėliau kaip prieš 14 kalendorinių dienų;

9.3. Lietuvos Respublikos įstatymų ir kitų teisės aktų nustatytais pagrindais ir tvarka arba šalių susitarimu.

10. Nutraukus sutartį lėšų gavėjas turi grąžinti nepanaudotas lėšas į sutarties VI skyriuje nurodytą Savivaldybės administracijos sąskaitą ne vėliau kaip per 10 darbo dienų nuo sutarties nutraukimo dienos.

11. Lėšų gavėjui nevykdant savo įsipareigojimų pagal sutartį ar juos netinkamai vykdant, lėšos, kurios buvo pervestos lėšų gavėjui pagal sutartį ir yra susijusios su netinkamu sutarties vykdymu ar jos nevykdymu, Savivaldybės administracijai raštu pareikalavus, turi būti ne vėliau kaip per 10 darbo dienų grąžintos į Savivaldybės administracijos sąskaitą, nurodytą sutarties VI skyriuje.

12. Visi šalių tarpusavio ginčai, kylantys dėl šios sutarties, sprendžiami šalių tarpusavio susitarimu, o nepasiekus susitarimo – Lietuvos Respublikos įstatymų nustatyta tvarka.

13. Sutartis sudaryta dviem egzemplioriais, kurie turi vienodą teisinę galią, po vieną kiekvienai sutarties šaliai.

**VI SKYRIUS**

**ŠALIŲ REKVIZITAI IR PARAŠAI**

|  |  |  |
| --- | --- | --- |
| Skuodo rajono savivaldybės administracija | Įstaigos pavadinimas |  |
| Įstaigos kodas 188751834  Vilniaus g. 13, 98112 Skuodas  Tel. +370 440 73 932  A. s. Nr. LT454010044700020015  Luminor bank AB  Banko kodas 40100 | Įstaigos kodas  Įstaigos adresas  Tel. Nr.  A. s. Nr.  Banko pavadinimas  Banko kodas |  |
| Direktorius | Direktorius / bendruomenės pirmininkas |  |
|  |  |  |
|  |  |  |
| A. V. | A. V. |  |